РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправну

07 Број: 06-2/410-21

15. октобар 2021. године

Б е о г р а д

**З А П И С Н И К**

**22. СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ**

**И ЛОКАЛНУ САМОУПРАВУ, ОДРЖАНЕ 13. ОКТОБРА 2021. ГОДИНЕ**

 Седница је почела у 9,30 часова.

Седницом је председавала Биљана Пантић Пиља заменица председника Одбора.

 Седници су присуствовали чланови Одбора: Велибор Милојчић, Небојша Павловић, Ненад Барош, Ђорђе Дабић, Тома Фила и Сања Јефић Бранковић.

Седници је присуствовала и: Братимир Васиљевић, заменик члана Сање Лакић, Ненад Крстић, заменик члана Јелене Жарић Ковачевић и Дубравка Краљ, заменик члана Владана Заграђанина.

 Седници нису присуствовали чланови Одбора: Владимир Ђукановић, доц. др Михаило Јокић, Ђорђе Комленски, др Александар Мартиновић, Дејан Кесар, Драган М. Марковић и Даниел Ђивановић нити њихови заменици.

Седници је присуствовао и: Жак Павловић, изборни члан Високог савета судства из реда судија.

 ПредседницаОдбора је ставила на гласање, а чланови и заменици чланова Одбора су **једногласно** утврдили следећи

 Д н е в н и р е д:

1. Разматрање Предлога одлуке о избору судија који се први пут бирају на судијску функцију, који је поднео Високи савет судства (број 119-1669/21 од 24. септембра 2021. године);
2. Утврђивање Предлога одлуке о престанку функције јавног тужиоца у Основном јавном тужилаштву у Куршумлији.

**ПРВА ТАЧКА –** Разматрање Предлога одлуке о избору судија који се први пут бирају на судијску функцију, који је поднео Високи савет судства (број 119-1669/21 од 24. септембра 2021. године).

**Жак Павловић** је у уводном излагању рекао да је Високи савет судства спровео поступак за избор кандидата који се први пут бирају на судијску функцију за 5 основних, 5 прекршајних и Привредни суд у Републици Србији, након чега је утврдио Предлог одлуке о избору судија који се први пут бирају на судијску функцију и доставио га Народној скупштини на усвајање, уз образложење са биографијама свих предложених кандидата.

Председавајућа је отворила расправу у вези са овом тачком дневног реда у којој је учествовао Тома Фила, Жак Павловић и Биљана Пантић Пиља.

 **Тома Фила** је поставио питање због чегаје Високи савет судства за Основни суд у Лозници предложио кандидате из Шапца.

 **Биљана Пантић Пиља** је представнику Високог савета судства поставила питање у вези са квалитетом судијског кадра у лозници, те да ли постоји потенцијал за предлагање квалитетних кандидата из Лознице за Основни суд у Лозници.

 **Жак Павловић**  је нагласио да Осноовни суд у Лозници радио веома добро и да поседује веома квалитетан кадар, али да кандидати који су се овог пута пријавили на конкурс, а који су из Лозници, или нису стицали искуство у области правосуђа или су на испиту остварили мањи број поена од кандидата који су се пријавили из Шапца.

 Истакао је да Комисија Високог савета судства која спроводи поступак одабира кандидата за судије који се први пут бирају на судијску функцију ради по утврђеним мерилима и критеријуме који подразумевају веома високе стандарде.

 Како се више нико није јавио за реч, председавајућа је закључила расправу и предложила да Одбор констатује да је Високи савет судства поднео Предлог одлуке о избору судија који се први пут бирају на судијску функцију као овлашћени предлагач у складу са чланом 51. Закона о судијама, те да предложи Народној скупштини да прихвати Предлог одлуке о избору судија који се први пут бирају на судијску функцију Основном суду у Лозници, Основном суду у Мајданпеку, Основном суду у Новом Саду, Основном суду у Сенти, Основном суду у Сурдулици, Прекршајном суду у Бачкој Паланци, Прекршајном суду у Београду, Прекршајном суду у Зајечару, Прекршајном суду у Краљеву, Прекршајном суду у Панчеву и Привредном суду у Крагујевцу.

Чланови и заменици чланова Одбора су **већином гласова** прихватили наведени предлог.

Председавајућа је ставила на гласање предлог да за известиоца Одбора на седници Народне скупштине буде одређен Ђорђе Дабић, члан Одбора.

Чланови и заменици чланова Одбора су **већином гласова** прихватили наведени предлог.

**ДРУГА ТАЧКА –** Утврђивање Предлога одлуке о престанку функције јавног тужиоца у Основном јавном тужилаштву у Куршумлији.

Председавајућа је обавестила присутне да је Државно веће тужилаца доставило одлуку којом је утврђено да су испуњени услови да Ранку Максимовићу, јавном тужиоцу у Основном јавном тужилаштву у Куршумлији, на основу члана 89. став 1. Закона о јавном тужилаштву, престане функција јавног тужиоца по сили закона, због навршења радног века, дана 24. јануара 2022. године и предложила да Одбор утврди Предлог одлуке о престанку функције јавног тужиоца Ранку Максимовићу, јавном тужиоцу у Основном јавном тужилаштву у Куршумлији, са даном 24. јануар 2022. године, услед навршења радног века и упути га Народној скупштини на усвајање.

Чланови и заменици чланова Одбора су **већином гласова** прихватили наведени предлог.

Заменица председника Одбора је предложила да за представника Одбора на седници Народне скупштине буде одређен Ђорђе Дабић, члан Одбора.

Чланови и заменици чланова Одбора су **једногласно** прихватили наведени предлог.

Седница је завршена у 9,50 часова.

СЕКРЕТАР ПРЕДСЕДНИК

Сања Пецељ Владимир Ђукановић